Zagreb, 6. ožujka 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Dražena Barišića, gradonačelnika Grada Velike Gorice,** na 81. sjednici, održanoj 6. ožujka 2020.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Dražena Barišića, gradonačelnika Grada Velike Gorice, zbog moguće povrede članka 11. stavaka 1. i 3. ZSSI-a, koja proizlazi iz eventualnog plaćanja troškova puta, smještaja, prehrane i ulaznice od strane Hrvatskog nogometnog saveza radi njegova prisustvovanja nogometnoj utakmici koja je dana 24. ožujka 2019.g. odigrana u Budimpešti, Republika Mađarska, između nogometnih reprezentacija Mađarske i Hrvatske, što dužnosnika može dovesti u odnos zavisnosti prema darovatelju.**
2. **Poziva se dužnosnik Dražen Barišić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Dana 26. ožujka 2019.g. u knjizi ulazne pošte Povjerenstva, pod brojem: 711-U-1374-P-103/19-01-3, zaprimljena je neanonimna prijava mogućeg sukoba interesa podnesena protiv dužnosnika Dražena Barišića, gradonačelnika Grada Velike Gorice, povodom koje se vodi predmet pod brojem P-103/19.

U navedenoj prijavi se u bitnome navodi da se u objavljenom članku na portalu „VGDANAS“ navodi da je član Izvršnog odbora Hrvatskog nogometnog saveza (u daljnjem tekstu: HNS) organizirao odlazak dužnosnika Dražena Barišića na utakmicu hrvatske nogometne reprezentacije u Mađarsku koja je odigrana dana 24. ožujka 2019.g. Podnositelj navodi kako se izričaj „organizacija odlaska“ može tumačiti na način da su dužnosniku plaćeni troškovi odlaska, povratka i ulaznice, što prelazi iznos dopuštenog dara. Predlaže se ispitati navedene okolnosti.

Prijavi je priložen ispis sa internetske stranice vgdanas.hr u kojem se navodi da se član Izvršnog odbora HNS-a i čelnik Hrvatskog nogometnog kluba Gorica **…………..** „pobrinuo“ da gradonačelnik Velike Gorice **Dražen Barišić** nazoči sportskom spektaklu u Budimpešta gdje se igrala utakmica nogometnih reprezentacija Mađarske i Hrvatske, te da je navedeni dužnosnik iznio svoj stav da bi Grad Velika Gorica zbog svojeg položaja bio logičan izbor za gradnju nacionalnog stadiona. U navedenom je tekstu dužnosnik navodio kako bi se u Gradu Velika Gorica mogao nalaziti reprezentativni kamp, jer je Grad Velika Gorica u proteklih 12 mjeseci ugostio brojne selekcije hrvatske reprezentacije.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i dužnosnik Dražen Barišić povodom obnašanja dužnosti gradonačelnika Grada Velike Gorice obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje i dokumentaciju od Grada Velike Gorice dopisom Broj: 711-I-749-P-103/19-02-17. Navedenim dopisom zatraženo je očitovanje je li dužnosnik Dražen Barišić, gradonačelnik Grada Velike Gorice dana 24. ožujka 2019.g. boravio na službenom putu u Republici Mađarskoj, ako jest koja je bila svrha putovanja, je li Grad Velika Gorica podmirio troškove puta, smještaja, prehrane, dnevnice i koliko su isti troškovi iznosili. Ukoliko je dužnosnik tom prilikom bio nazočan na utakmici nogometnih reprezentacija Mađarske i Hrvatske, Grad Velika Gorica je dopisom pozvan očitovati se je li podmirio troškove ulaznice za tu utakmicu i dostaviti putni nalog za taj put, poziv organizatora putovanja upućen Gradu Velika Gorica te drugu relevantnu dokumentaciju.

Gradonačelnik Grada Velika Gorica Dražen Barišić se očitovao dopisom KLASA: 022-01/19-01/28, URBROJ 238-31-13/2019-2, u kojem navodi da je dana 24. ožujka 2019.g. boravio u Republici Mađarskoj kao privatna osoba te da za putovanje nije korišten niti jedan resurs Grada Velike Gorice. Navodi se da je bio nazočan na nogometnoj utakmici reprezentacija Mađarske i Hrvatske te da je dobio na poklon ulaznicu od člana Izvršnog odbora HNS-a ……………………., a vrijednost ulaznice je iznosila 320,00 kn.

Nadalje, Povjerenstvo je dopisom Broj: 711-I-750-P-103/19-03-17 od 3. travnja 2019.g. te požurnicom istom dopisu Broj: 711-I-1065-P-103/19-05-17 od 23. svibnja 2019.g. zatražilo od HNS-a očitovanje na okolnosti je li dužnosnik Dražen Barišić, gradonačelnik Grada Velike Gorice, na trošak HNS-a boravio u Republici Mađarskoj gdje je 24. ožujka 2019.g. odigrana službena utakmica nogometnih reprezentacija Mađarske i Hrvatske, ako jest je li HNS navedenom dužnosniku podmirio troškove putovanja, smještaja, prehrane i ulaznice za utakmicu i koliko su isti troškovi iznosili, zajedno sa pozivom na dostavu dokumentaciju o tome.

Uvidom u knjigu ulazne pošte Povjerenstva, utvrđeno je da nije zaprimljeno očitovanje HNS-a na te okolnosti.

Člankom 11. stavkom 1. ZSSI-a propisano je da se darom u smislu ZSSI-a smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 3. istog članka ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja. Člankom 11. stavkom 4. ZSSI-a propisano je da dužnosnik ne smije primiti dar iz stavka 3. tog članka kada je on u novcu, bez obzira na iznos te vrijednosnicu i dragocjenu kovinu.

Iz očitovanja Grada Velika Gorica kojeg je potpisao dužnosnik Dražen Barišić proizlazi da je dužnosnik privatno 24. ožujka 2019.g. boravio u Republici Mađarskoj, gdje se istog dana odigrala utakmica između mađarske i hrvatske nogometne reprezentacije i da s tim u vezi Grad Velika Gorica nije platio niti jedan trošak tijekom njegova boravka u toj zemlji. Također proizlazi da je dužnosnik od člana Izvršnog odbora HNS-a ……………… dobio na poklon ulaznicu vrijednosti od 320,00 kn za navedenu utakmicu, dok se u istom očitovanju ne navodi da bi mu od strane HNS-a bili plaćeni troškovi puta, smještaja i prehrane u Republici Mađarskoj, a sam HNS se povodom traženja Povjerenstva nije očitovao na navedene okolnosti.

Nadalje, u medijima su bili objavljeni navodi člana Izvršnog odbora HNS-a ……………… koji je izjavio kako je omogućio dužnosniku Draženu Barišiću da prisustvuje  istoj službenoj utakmici u Budimpešti, a dužnosnik je govorio o potencijalima Grada Velike Gorice u pogledu gradnje nacionalnog stadiona.

Slijedom navedenog, iz zaprimljene dokumentacije proizlazi kako je dužnosnik dobio kartu za nogometnu utakmicu vrijednosti 320,00 kn od člana Izvršnog odbora HNS-a te da Grad Velika Gorica nije podmirio druge troškove koji nastaju prilikom putovanja jer se radilo o privatnom putovanju dužnosnika, ali nije utvrđeno tko je podmirio te troškove koji nastaju prilikom putovanja, odnosno je li ih platio dužnosnik sam ili ih je platio HNS kao i ulaznicu, a što upućuje na mogućnost da je HNS platio i te druge troškove.

Imajući u vidu da je ulaznica za nogometnu utakmicu bila vrijednosti od 320,00 kn, te da troškovi puta, smještaja i prehrane u stranoj zemlji izgledno prelaze iznos od 500,00 kn, sve skupa bi moglo predstavljati uslugu koja dovodi ili može dovesti dužnosnika u odnos zavisnosti prema HNS-u kao darovatelju, u smislu članka 11. stavaka 1. i 3. ZSSI-a.

Slijedom navedenog, iz prikupljenih podataka Povjerenstvo je steklo saznanja koja upućuju na moguću povredu članka 11. stavaka 1. i 3. ZSSI-a, počinjenu od strane dužnosnika Dražena Barišića, gradonačelnika Grada Velike Gorice, koja proizlazi iz mogućeg plaćanja troškova puta, smještaja i prehrane u Budimpešti, Republika Mađarska koji prelaze iznos od 500,00 kn od strane HNS-a, a radi prisustvovanja utakmici nogometnih reprezentacija Mađarske i Hrvatske odigranoj dana 24. ožujka 2019.g., jer navedeno upućuju da se radi o primitku nedopuštenog dara, koji dužnosnika može dovesti u odnos zavisnosti prema HNS-u.

Poziva se dužnosnik Dražen Barišić da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke.

Povjerenstvo će u kontekstu utvrđivanja eventualne zavisnosti zatražiti podatke od Grada Velike Gorice o tome je li u razdoblju u kojem dužnosnik obnaša navedenu dužnost postojao poslovni odnos između HNS-a i Grada Velike Gorice, odnosno poslovni odnos između Grada Velike Gorice te županijske i gradske nogometne udruge koja je član HNS-a kao i poslovni odnos između Grada Velike Gorice i Hrvatskog nogometnog kluba „Gorica“, čiji je …………………. predsjednik te tko je odlučivao o nastanku tih poslovnih odnosa.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Dražen Barišić, osobna dostava
2. Podnositelju prijave
3. Objava na internetskoj stranici Povjerenstva
4. Pismohrana